Kirurgisk Center er sektioneret i parenkymkirurgi, ortopædkirurgi og gynækologi/obstetrik med separate bagvagtsberedskaber. Desuden findes specialefunktioner indenfor oftalmologi og øre-næse-hals halssygdomme samt tandklinik. Derudover er der faste konsulenter indenfor mammakirurgi og urologi. Forvagtslaget er normeret til 7 reservelæger, som er fælles for afdelingens specialeområder. Mellemvagtslaget er normeret til 4 reservelæger. Desuden er der varierende antal introduktionslæger indenfor specialerne. Kirurgisk Center har omkring 130 ansatte, fordelt på ca. 100 årsværk. Centerledelsen består af ledende overlæge og ledende sygeplejerske, der har det overordnede ansvar for centrets samlede drift. Ortopæderne har ansvaret for de ortopædiske patienter inkl. nyhenvisninger. De øvrige fagområder varetages af overlæger indenfor disse fagområder.